การใช้ยาคาร์โบโพรสกับหญิงตั้งครรภ์ มีข้อควรระวังอย่างไรบ้าง ?
มีข้อปฏิบัติและข้อควรระวัง 7 ข้อสำหรับการใช้ยาคาร์โบโพรสกับหญิงตั้งครรภ์ ดังนี้
      1. ห้ามใช้กับผู้ที่แพ้ยาตัวนี้
      2. ห้ามใช้ยานี้กับผู้ที่มีภาวะอุ้งเชิงกรานอักเสบ (โรคติดเชื้อในอุ้งเชิงกราน) ผู้ป่วยด้วยโรคหัวใจ ผู้ป่วยด้วยโรคระบบทางเดินหายใจ ผู้ป่วยโรคตับ และผู้ป่วยโรคไต
      3. ห้ามใช้ยาที่มีสภาพเปลี่ยนไปจากเดิม เช่น ยาที่มีการตกตะกอนแข็ง หรือยาที่มีสีเปลี่ยนไปจากเเดิม
      4. ผู้ป่วยต้องแจ้งให้แพทย์ทราบว่าตนเองมีโรคประจำตัว และใช้ยาชนิดใดอยู่บ้าง เมื่อเข้ารับการรักษาจากแพทย์
      5. ผู้ป่วยต้องมาพบแพทย์หรือมาโรงพยาบาลตามแพทย์นัดทุกครั้ง เพื่อรับการตรวจร่างกายและดูความก้าวหน้าของการรักษาจากแพทย์
      6. ห้ามใช้ยาที่หมดอายุ
      7. ห้ามเก็บยาที่หมดอายุ 

ยาคาร์โบโพรส (Carboprost หรือ Carboprost tromethamine) สารสังเคราะห์ประเภท Prostaglandin (PGF2α) เป็นยาที่มีกลไกกระตุ้นให้มดลูกหดตัวเพื่อช่วยให้มีแรงเบ่งคลอด รวมถึงช่วยลดภาวะเลือดออกหลังคลอดบุตร (ตกเลือดหลังคลอด) อีกด้วย โดยทั่วไป แพทย์จะเริ่มให้ยาคาร์โบโพรสในขนาดต่ำๆเท่าที่ให้ประสิทธิผลสูงแก่ผู้ป่วย ทั้งนี้ เพื่อเป็นการป้องกันอาการข้างเคียง (ผลข้างเคียง) ต่างๆที่อาจเกิดจากยานี้ ซึ่งการใช้ยาคาร์โบโพรสจะต้องกระทำแต่ในสถานพยาบาลเท่านั้น ด้วยต้องอาศัยหัตถการทางการแพทย์ที่เหมาะสมร่วมกับเวชภัณฑ์ยาอื่นๆมาประกอบกันเพื่อช่วยชีวิตผู้ป่วย โดยแพทย์จะฉีดยาคาร์โบโพรสเข้ากล้ามเนื้อ ใช้เวลาประมาณ 20–30 นาทีเพื่อการออกฤทธิ์ ยานี้สามารถซึมผ่านรกและจะถูกขับทิ้งไปกับปัสสาวะเสียเป็นส่วนมาก ทางคลินิก แพทย์อาจนำยานี้มาใช้เป็นยายุติการตั้งครรภ์และใช้เป็นยาห้ามเลือดหลังจากการคลอดบุตร

เนื่องจากยาคาร์โบโพรสมีผลกระตุ้นการบีบตัวของกระเพาะอาหารและลำไส้ได้ด้วยเช่นกัน จึงอาจก่อให้เกิดผลข้างเคียงมีอาการอาเจียนออกมา ดังนั้นก่อนฉีดคาร์โบโพรสเพื่อเร่งการคลอดให้ผู้ป่วย แพทย์อาจมีความจำเป็นต้องให้ยาลดอาการอาเจียน (ยาแก้คลื่นไส้อาเจียน) กับผู้ป่วยเพื่อป้องกันการอาเจียนในเบื้องต้น ผู้ที่ได้รับยาคาร์โบโพรส จะมีอุณหภูมิของร่างกายสูงขึ้นชั่วคราว นานประมาณ 1–16 ชั่วโมงหลังได้รับยานี้ และอุณหภูมิของร่างกายจะกลับมาเป็นปกติเมื่อการออกฤทธิ์ของยาคาร์โบโพรสหมดลง ข้อควรระวังอีกหนึ่งประการของการใช้ยานี้ คือ ทำให้ผู้ป่วยมีความดันโลหิตสูงในระดับรุนแรงปานกลางตามมา ซึ่งอาจไม่ต้องใช้ยาเข้ามาช่วยลดความดันโลหิตดังกล่าว ทั้งนี้ แพทย์ผู้รักษาจะเป็นผู้พิจารณาตามสถานการณ์อย่างเหมาะสม

นอกจากนี้ ยาคาร์โบโพรสสามารถก่อให้เกิดผลไม่พึงประสงค์จากยา (ผลข้างเคียง/อาการข้างเคียง) ต่อระบบอวัยวะต่างๆของร่างกาย ดังนี้ 
       - มีผลต่อระบบทางเดินอาหาร: เช่น อาเจียน ท้องเสีย คลื่นไส้ ปวดท้อง ปากแห้ง กระหายน้ำมาก มีอาการขย้อนอาหาร สะอึก
       - มีผลต่อระบบประสาท: เช่น ปวดศีรษะ วิงเวียน ความรู้สึกสัมผัสเพี้ยน ง่วงนอน การรับรสผิดปกติ
       - มีผลต่อระบบหัวใจและหลอดเลือด: เช่น เกิดภาวะความดันโลหิตสูงระดับรุนแรงปานกลาง หน้าแดง หัวใจเต้นเร็ว
       - มีผลต่ออวัยวะเพศและระบบทางเดินปัสสาวะ: เช่น เยื่อบุมดลูกอักเสบ มีเลือดออกในมดลูก มดลูกแตก ทางเดินปัสสาวะอักเสบ/โรคติดเชื้อระบบทางเดินปัสสาวะ
       - มีผลต่อระบบต่อมไร้ท่อ: เช่น ต่อมไทรอยด์เป็นพิษ
       - มีผลต่อผิวหนัง: เช่น มีภาวะหลั่งเหงื่อมาก เกิดผื่นคัน
       - มีผลต่อกล้ามเนื้อ: เช่น ปวดหลัง ปวดกล้ามเนื้อ กล้ามเนื้อหดเกร็งตัว/เป็นตะคริว เป็นตะคริวที่ขา
       - มีผลต่อตา: เช่น ตาพร่า ปวดตา หนังตากระตุก
       - มีผลต่อสภาพจิตใจ: เช่น นอนไม่หลับ วิตกกังวล
       - มีผลต่อระบบทางเดินหายใจ: เช่น ไอ หอบ หายใจขัด/หายใจลำบาก โรคติดเชื้อที่ทางเดินหายใจส่วนต้น คอแห้ง
*กรณีที่ได้รับยานี้เกินขนาด สามารถสังเกตได้จากมีอาการความดันโลหิตสูงและมีไข้ ซึ่งแพทย์จะดูแลและรักษาประคับประคองตามอาการ

ยาคาร์โบโพรสมีขนาดการบริหารยา/ใช้ยา ดังนี้

1. ใช้ยาสำหรับการเร่งคลอด (การชักนำให้เจ็บครรภ์คลอด) ที่อายุครรภ์ระหว่าง 13–20 สัปดาห์
สำหรับผู้ใหญ่ จะเริ่มต้นฉีดยาขนาด 250 ไมโครกรัมเข้ากล้ามเนื้อ หรือ เริ่มฉีดยาขนาด 100 ไมโครกรัมเข้ากล้ามเนื้อและรอดูอาการ หากยังไม่เป็นผล แพทย์อาจต้องฉีดยาซ้ำภายในช่วงเวลา 1.5–3.5 ชั่วโมงต่อมา รวมถึงแพทย์อาจพิจารณาให้ยาถึง 500 ไมโครกรัม หากการหดตัวของมดลูกไม่เพียงพอ ทั้งนี้ ขนาดการใช้ยานี้สูงสุดไม่เกิน 12 มิลลิกรัม ภายในเวลา 2 วัน


2. ใช้ยาสำหรับหยุดอาการตกเลือดหลังคลอด
สำหรับผู้ใหญ่ จะเริ่มต้นฉีดยาขนาด 250 ไมโครกรัมเข้ากล้ามเนื้อ แพทย์อาจต้องให้ยาซ้ำทุกๆ 15–90 นาที และขนาดการใช้ยาสูงสุดไม่เกิน 2 มิลลิกรัม
หมายเหตุ:  ขนาดยาและระยะเวลาในการใช้ยาที่ระบุในบทความนี้เป็นเพียงตัวอย่างหนึ่งเท่านั้น ไม่สามารถใช้ทดแทนคำสั่งใช้ยาของแพทย์ได้ การใช้ยาที่เหมาะสม ควรต้องปรึกษาแพทย์หรือเภสัชกรก่อนเสมอ

ทางคลินิก อาจใช้ยาคาร์โบโพรสเพื่อกระตุ้นการเร่งคลอด (การชักนำให้เจ็บครรภ์คลอด) ให้กับมารดาที่มีอายุครรภ์ 13–20 สัปดาห์ ด้วยเหตุผลทางการแพทย์บางประการ เช่น ถุงน้ำคร่ำในครรภ์มารดาแตกก่อนกำหนด (ถุงน้ำคร่ำแตกก่อนเจ็บครรภ์คลอด) จึงต้องนำทารกออกมาเพื่อเป็นการป้องกันอันตรายที่จะเกิดกับมารดา
อนึ่ง ในเด็กยังไม่มีข้อบ่งชี้การใช้ยานี้ที่ชัดเจน
17.เภสัชวิทยา Pharmacology